Source: http://monitorulneamt.ro/voleiul-nemtean-infringeri-penultima-runda-din-a2/
Timestamp: 2018-07-16 17:51:25+00:00

Document:
Voleiul nemţean, înfrîngeri în penultima rundă din A2 » Monitorul de Neamț și Roman
luni, 16 iulie 2018 - 20:51:25
Acasă Actualitate Voleiul nemţean, înfrîngeri în penultima rundă din A2
Voleiul nemţean, înfrîngeri în penultima rundă din A2
- fetele de la CSM LPS au pierdut cu 0:3 în deplasare, cu a doua echipă a echipei CSM Bucureşti - voleibaliştii de la Municipal nu au reuşit decît să cîştige un set în Capitală, cu CSU Ştiinţa - băieţii vor continua lupta pentru promovare şi după ultima etapă din sezonul regulat -
Cu o etapă înainte de încheierea sezonului regulat în diviza A2 de volei, cele două reprezentante ale judeţului Neamţ, au obiective diferite. Dacă pentru echipa masculină, VCM LPS, promovarea îi va ţine în competiţie şi după ultima rundă, pentru gruparea feminină CSM LPS întrecerea se apropie de final. În campionatul A 2 (Seria Est), voleibalistele pregătite de Rareş Gavril şi Mihaela Voivod au cedat în etapa a XIII-a cu 0:3 în deplasarea cu CSM Bucureşti II, echipa satelit a prim-divizionarei clubului din Capitală. Gazdele s-au impus la 21, la 19 şi la 25, mărind la opt puncte distanţa faţă de pietrence. În celelalte jocuri ale rundei, s-au înregistrat următoarele rezultate: CS Medgidia – CS Top Volei 05 Constanţa 3:0; CS Rapid Bucureşti – CSM 2007 Focşani 3:0 şi CTF Mihai I Bucureşti – CSU Galaţi 0:3. În ultima rundă a sezonului regulat, CSM LPS Piatra Neamţ va întîlni sîmbătă, 17 februarie, pe teren propriu, echipa Colegiului de Transporturi Feroviare Mihai I Bucureşti. În celelalte două jocuri ale rundei vor avea loc meciurile: CSU Galaţi – CS Rapid Bucureşti, CSM 2007 Focşani – CS Medgidia şi CS Top Volei 05 Constanţa – CSM Bucureşti. Ziua de sîmbătă, 17 februarie, le va oferi iubitorilor sportului din Piatra Neamţ oportunitatea unui cuplaj voleibalistic, în condiţiile în care şi băieţii de la Municipal vor evolua tot pe teren propriu, şi tot în compania echipei masculine a CTF Mihai I. În runda a X-a, din week-end-ul trecut, elevii lui Dan Gavril şi Nicu Buruş au pierdut în deplasare, în faţa unei alte echipe bucureştene, CSU Ştiinţa. Formaţia din Capitală s-a impus cu 3:1 (18; 24; 17-; 26) şi, profitînd de înfrîngerea surprinzătoare a rapidiştilor la Suceava, a preluat fotoliul de lider al seriei est. Echipa nemţeană a evoluat în formula: Cazacu – Al. Ionescu, Borcoş, Tereshchuk, Criste, Predius şi Iosif. În celelalte două meciuri ale etapei, s-au înregistrat rezultatele: CSM Suceava – CS Rapid Bucureşti 3:2 şi CTF Mihai I Bucureşti – CSM Rîmnicu Sărat 3:0. Clasamentul final la încheierea sezonului regulat s-ar putea din nou modifica la vîrf în condiţiile în care sîmbătă, pe lîngă meciul pietrenilor cu CTF Mihai I, în Capitală este programat derby-ul Rapid – CSU Ştiinţa. Calculele hîrtiei arată că în cazul în care giuleştenii vor pierde cele trei puncte, pietrenii ar putea egala pe Rapid în clasament în bătălia pentru locul secund. Adevărata luptă pentru promovarea în prima divizie va începe abia după încheierea sezonului regulat. Conform regulamentului, în faza a doua, se va desfăşura un turneu play-off, de care vor fi scutite însă echipele care termină prima parte a întrecerii pe primele două locuri. În etapa I din play-off, formaţiile vor juca după sistemul cel mai bun din trei jocuri. Primul se va disputa la echipa mai bine clasată, următorul va avea loc la echipa mai slab clasată, iar dacă este cazul, ultimul joc se va disputa la echipa mai bine clasată. În cazul în care echipa mai slab clasată cîştigă faza, aceasta va prelua poziţia în clasament a echipei mai bine clasate. De menţionat că în play-off se va juca în perechile de clasament 3-6 şi 4-5 stabilite după sezonul regulat. Partidele vor avea loc pe 3 martie, 10 martie şi 17 martie. În etapa a doua din această fază, locurile 1 şi 2 vor juca cu cîştigătoarele din prima etapă în sistem turneu (13-15 aprilie). În faza decisivă (a III- a), echipele clasate pe primele două locuri după desfăşurarea fazei a II-a (din cele două serii – Est şi Vest), vor participa la turneul de promovare în Divizia A1, acesta urmînd să aibă loc în perioada 11- 13 mai. Din cele patru echipe ajunge în faza finală, cele mai bune două vor avea dreptul de a evolua în sezonul 2018-2019 al primei divizii de volei.
Articolul următorNemţeni în competiţie la Memorialul Dorin Melinte

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM